[{"text_idx": "#000000", "text": "Mi nomig\u0302as Tyron. Mi estas brita studento nun log\u0302anta en Usono, sed plej grave por c\u0302i tiu blogero, mi estis membro de la organiza teamo de Retoso \u2013 la nova retevento de TEJO (Tutmonda Esperantista Junularo). Nia teamo havis 7 membrojn el 7 landoj (tra 4 kontinentoj) kaj sukcese organizis Retoson \u2013 la evento okazis de la 2-a g\u0302is la 5-a de aprilo 2021, kun 70 horoj da programeroj kaj 200 partoprenantoj el 45 landoj."}, {"text_idx": "#000002", "text": "La nomo Retoso venas de la Esperantaj vortoj reto kaj etoso, kaj tio donas bonan impreson pri tio, kion ni strebas atingi per la evento. Ni havis tre diversteman programon. Se doni ekzemplojn, miaj propraj plej s\u0302atataj eroj estis la debato \u201cC\u0302u ni uzu la anglan au\u0306 ni ataku g\u0302in?\u201d, la prelego \u201cEsperanto: c\u0302u minoritata lingvo?\u201d, la nokta babilejo \u201cAmerika Gufujo\u201d, la (plene Esperanta) koncerto de Tim Gallego, la ekumena paska diservo, kaj la talentoprezento \u201cKultura Horo\u201d. Krome, la evento IRIS (Internacia Reta Interfaka Simpozio) okazis paralele al nia programo, kun 7 altkvalitaj akademiaj podiaj diskutoj pri tre diversaj temoj."}, {"text_idx": "#000005", "text": "Tyron venas de Britio kaj nuntempe faras sian magistron c\u0302e la Universitato de Misurio en Usono. Li lernis Esperanton en 2015, kaj nun estas tre aktiva en la movado, interalie kiel komitatano de TEJO, organizanto de Retoso, kaj ofta verkanto kaj preleganto pri Esperanto-historio."}, {"text_idx": "#000011", "text": "Save my name, email, and website in this browser for the next time I comment."}]